प्रथम सभामुख कप भलिबल सुरु
सभामुख कृष्णबहादुर महराले अबको पालो देश समृद्ध बनाउने भएकाले खेल क्षेत्रसमेत यस दिशातर्फ लाग्नुपर्ने बताएका छन् । 
रोल्पा — सभामुख कृष्णबहादुर महराले अबको पालो देश समृद्ध बनाउने भएकाले खेल क्षेत्रसमेत यस दिशातर्फ लाग्नुपर्ने बताएका छन् । प्रथम सभामुख कप भलिबल प्रतियोगिताको शनिबार रोल्पाको लिवाङमा शुभारम्भ गर्दै उनले खेल क्षेत्रको अनुशासन, तत्परता र लगनशीलता देश विकासका लागि समेत अनुकरणीय हुने बताउँदै उनले अनुशासित र स्वस्थ नागरिकले मात्र देश विकासमा योगदान दिन सक्ने बताए । सभामुख महराले रोल्पामा मिनि स्टेडियम (रंगशाला) बनाउन सकिने सम्भावना रहेको औँल्याउँदै त्यसका लागि आफूले पहल गर्ने बताए । कार्यक्रमलाई सम्बोधन गर्दै उपसभामुख डा.शिवमाया तुम्बाहाम्फेले खेलकूद क्षेत्रले महिलाहरुलाई राष्ट्रिय, अन्तर्राष्ट्रिय जगतमा स्थापित बनाएको बताइन् । ‘खेलकूद क्षेत्रले नेपाली महिलाहरुलाई राष्ट्रिय, अन्तर्राष्ट्रिय स्तरमा स्थापित गराएको छ, उपसभामुख तुम्बाहाम्फेले भनिन्, 'महिला खेलाडीहरुको प्रेरणाले नेपाली महिलाहरुको सशक्तिकरण र अधिकारका पक्षमा लाग्न थप प्रेरित गरेको छ । 'राष्ट्रिय खेलकुद परिषदको संयोजनमा जिल्ला खेलकुद विकास समिति, रोल्पाले आयोजना गरेको सो प्रतियोगिता आगामी जेठ २ गतेसम्म चल्नेछ । प्रतियोगितामा सात प्रदेश तथा नेपाल प्रहरी, सशस्त्र प्रहरी र नेपाली सेनाको विभागीय टोलीका महिला र पुरुष गरी २० टोलीको सहभागिता रहेको प्रतियोगिताका कार्यक्रम संयोजक गंगाराम थापाले जानकारी दिए । प्रतियोगिताका प्रथम, द्वितीय र तृतीय हुने टोलीले क्रमशः रु तीनलाख, दुईलाख र एकलाख प्राप्त गर्नेछन् । यसैबीच, प्रतियोगिताअनुसार आज भएको उद्घाटन खेलमा त्रिभुवन आर्मी क्लबले प्रदेश नं. ३ लाई २५–२१, २५–१९ र २५–१७ ले पराजित गरेको छ । 